Xejn inqas minn 13-il kumpanija ssottomettew il-proposta tagħhom biex minn Ottubru li ġej numru ta’ klassijiet f’għaxar kulleġġi fi skejjel tal-Gvern, tal-Knisja u anke indipendenti jkunu jistgħu jieħdu sehem fil-proġett pilota tat-tablets f’pajjiżna. Dan ħabbru dalgħodu l-Ministru tal-Edukazzjoni Evarist Bartolo f’konferenza tal-aħbarijiet fejn saħaq li dan l-proġett pilota tat-tablets huwa wieħed edukattiv u mhux teknoloġiku. Il-Ministru qal li l-iskop ta’ dan il-proġett pilota huwa li jevalwa l-aqwa modi ta’ kif nintroduċu t-tablets fil-klassijiet tal-primarja u nimmassimizzaw il-benefiċċji li din it-teknoloġikja ġġib magħha fit-tagħlim. Il-Ministru qal li l-valur ta’ dan il-proġett pilota jammonta għal aktar minn €200,000 u se jkunu qed jagħmlu tajjeb għalih il-kumpaniji li se jipprovdi t-tablets b’xejn. Huma semma wkoll li f’dan il-proġett se jintużaw fost l-aqwa brands tal-mument fis-suq bħall-iPad, Google Nexus, Samsung, LearnPad, Acer, Intel, Lenovo, Telefonica, and Haier fost oħrajn. Il-Ministru ħabbar ukoll li għall-ewwel darba wkoll, Google u Apple se jkunu uffiċjalment preżenti fl-iskejjel Maltin bis-soluzzjonijiet edukattivi tagħhom. Il-proġett pilota se jitħaddem f’10 kulleġġi Il-Ministru Bartolo spjega li l-proġett pilota se jkun qed jitħaddem fi 13-il klassi tal-primarja f’għaxar kulleġġi tal-iskejjel tal-istat, tliet gruppi komplimentari u f’Ċentru għar-Riżorsi tal-Persuni b’Diżabilità. L-iskejjel li se jieħdu sehem huma dawk tas-Siġġiewi, Msida, Gżira, Marsascala, Cospicua, Għajnsielem-Sannat-Victoria f’Għawdex, Pieta’, Paola, Mellieħa, Żurrieq, Baħrija u dik ta’ Dun Manwel Attard Young Adult Education Resource Centre. 44 għalliem applikaw biex jieħdu sehem Għal dan il-proġett il-Ministru ħabbar ukoll li kienu 44 għalliem mill-iskejjel primarji tal-gvern li wrew interess li jieħdu sehem. Qal li l-għalliema magħżula huma kollha professjonali u rrimarka li wħud minnhom għad m’għandhomx tablet waqt li oħrajn qatt ma użuwh fi klassi. Il-Ministru żied jgħid li fil-biċċa l-kbira l-klassijiet li se jieħdu sehem f’dan il-proġett pilota, huma dawk tar-raba’ sena tal-primarja, madankollu se jkun hemm ukoll ftit tat-tielet sena u tal-ħames sena primarja biex jitwessa’ l-iskop ta’ evalwazzjoni. Il-Ministu qalu ukoll li se jkun hemm tliet skejjel tal-Knisja u tnejn indipendenti f’dan il-proġett pilota, għalkemm dan jiddependi mill-għadd ta’ suppliers u n-numru ta’ tablets li se jkunu lesti li jipprovdu. L-implimentazzjoni tal-proġett  fuq bażi nazzjonali tibda fl-2015 Il-Ministru żied jgħid li valur totali ta’ investiment mis-suppliers f’dan il-proġett pilota li jinkludi, il-hardware, is-software u l-appoġġ jammonta għal aktar aktar minn €200,000. Qal li dan l-ammont qed joħroġ kollu mis-suppliers, li jridu jipprovdu wkoll it-taħriġ u jkopru wkoll il-garanzija u l-ispejjeż ta’ assigurazzjoni. Huwa qal li t-tablets li se jkunu pprovduti b’xejn mis-suppliers, se jirritornaw lis-suppliers rispettivi fl-aħħar tal-proġett pilota f’Marzu tal-2015. Irrimarka li t-tfal li se jkunu qed jieħdu sehem f’dan il-proġett se jkunu jistgħu jieħdu t-tablet magħhom id-dar. It-taħriġ lill-għalliema se jkun qiegħed jibda bejn April u Settembru ta’ din is-sena biex f’Ottubru li ġej l-istudenti ta’ dawn l-għalliema jingħataw it-tablet ukoll. Dan il-proġett pilota se jkun qiegħed jintemm f’Marzu tal-2015 biex wara jibda l-proċess tax-xiri tat-tablets fl-2015. L-implimentazzjoni nazzjonali ta’ One Tablet Per Child mill-Year 4 se jkun qiegħed jibda fis-sena skolastika 2015/2016.